tartuNLP/wikipedia-smugri-20251201 huggingface dataset:
Mikkelin Seurahuone

Mikkelin Seurahuone oli Mikkelissä vuosina 1847–1939 toiminut hotelli ja ravintola. Samanniminen hotelli avattiin Hallituskatu 9:n uuteen E-liikkeen taloon vuonna 1963. Alkuperäinen Seurahuone toimi valkoisen armeijan päämajana sisällissodan loppuvaiheissa vuonna 1918 ja tuhoutui talvisodassa..
Historiaa.
Alkuperäinen Seurahuone 1847–1939.
P. C. Billing oli ruotsalainen kondiittori, joka asettui kaupunginoikeudet saaneeseen Mikkeliin ja perusti hotellin vuonna 1847. Se sai nimekseen Seurahuone, jolla nimellä toimivat monet hotellit muissakin Suomen kaupungeissa. Sitä kuitenkin kutsuttiin perustajansa Petter Carl Billingin mukaan usein Pillingiksi, mistä sai nimensä myöhemmin (vuodesta 1954) Säästöpankin talossa toiminut hotelli Mikkelin Pillinki.
Seurahuoneesta muodostui pian Mikkelin porvariston tärkeä huvittelupaikka, jossa oli ravintolan lisäksi teatterihuone ja tanssisali.
Mikkelin vuotuisten markkinoiden aikaan Seurahuone oli toiminnan keskipiste. Hotellin kukoistuskautta kesti vuoteen 1893 asti, jolloin valmistul uusi teatteritalo ja juhlahuoneisto. Seurahuone muutettin 1904 asuin- ja liikehuoneistoksi.
Mikkelin rautatieasemaa vastapäätä sijainnut Seurahuone toimi sisällissodan aikana runsaan kuukauden verran Päämajan majoituspaikkana ja toimitiloina. Talvisodan aikana Seurahuone toimi Päämajan henkilökunnan ravintolana. Ylipäällikkö, marsalkka Mannerheim asui siellä huoneessa numero 7.
Seurahuone tuhoutui maaliskuun alun 1940 pommituksissa. Ylipäällikön ja korkeimpien upseerien majoitus- ja ruokailupaikaksi tuli sen jälkeen hotelli Kaleva ja Mikkelin Klubi vastavalmistuneessa osuuskauppa Suur-Savon talossa.
Uusi Seurahuone 1963–1982.
Syksyllä 1963 E-liikkeeseen kuulunut Osuusliike Savonseutu avasi uuden 32 huoneen Mikkelin Seurahuoneen Hallituskatu 9:ään valmistuneeseen moderniin liiketaloon, johon sijoittui myös tavaratalo Centrum. Hotelli sijaitsi rakennuksen 3.–5. kerroksessa ja 400-paikkainen suurravintola toisessa kerroksessa.. 
Vuonna 1982 Mikkelin Seurahuoneen tilalle valmistui osuusliike Savonseudun uusi Cumulus, joka 115 huoneellaan kasvatti Mikkelin keskustan hotellihuonemäärää 70 prosentilla. Cumuluksen tanssiravintola jatkoi nimellä Seurahuone.
Vergépaperi

Vergépaperi ( &lt; "vergé", juovikas) on paperilaatu, jossa näkyy yhdensuuntaisia juovia valoa vasten katsottaessa. Juovat on toteutettu vesileimatekniikalla paperia käsin tai koneella valmistettaessa. Tällaista paperia käytetään kirjoitus-, paino- tai savukepaperina.
Rannila

Rannila on suomalainen sukunimi, joka on muun muassa seuraavilla henkilöillä:
Svalskullan tuulivoimapuisto

Svalskullan tuulivoimapuisto on Pohjanmaalla Närpiön Pielahden (Pjelax) Svalskullassa sijaitseva tuulivoimapuisto, jossa toimii 5 tuulivoimalaitosta. Niiden kokonaiskapasiteetti on 15 megawattia ja vuosituotanto on noin 50 gigawattituntia. Tuulivoimapuiston on rakentanut VindIn Ab/Oy ja sen omistaa Vindln Svalskulla Ab/Oy, jotka ovat ruotsalaisen VindIn AB:n tytäryhtiö.
Yleistä.
Tuulivoimapuisto sijaitsee merenrannikon läheisyydessä Närpiön kaupungin eteläosissa noin neljä kilometriä Pielahdesta etelään Karijoen kuntarajan lähellä. Tuulipuiston pituus on 1,4 kilometriä, leveys 800 metriä, ja kaikki voimalaitokset sisällensä sulkevan alueen pinta-ala on 70 hehtaaria. Voimalat sijaitsevat 15–30 metrin korkeudella mpy.
Tuulivoimalaitokset ovat tanskalaisen Vestaksen valmistamaa V112-mallia, jonka tuuliturbiinin halkaisija 112 metriä ja jonka kapasiteetti on 3,0 megawattia.
Tuulipuistosta on tieyhteys, joka haarautuu valtatieltä 8. Voimaloiden tuottama sähkö johdetaan 20 kilovoltin jännitteellä alueen länsipuolella sijaitsevalle sähköasemalle. Sieltä tuotettu sähkö johdetaan 110 kilovoltin siirtolinjaa myöten, joka seuraa aikaisemmin rakennettua Kristiinankaupunkiin johtavaa siirtolinjaa pitkin. Tuotettu sähkö johdetaan siellä kantaverkkoon.
Historiaa.
Ruotsalaisen Vindin AB perustama suomalaisen tytäryhtiön VindIn Ab/Oy suunnitelmissa oli rakentaa kuusi tuulivoimalaa Svalskullan alueelle. Koska voimalaoita oli alle kymmenen, ei yhtiön tarvinnut käyttää YVA-menettelyä hankkeensa selvityksessä, vaan sen suunnitelmat käsiteltiin ja hyväksyttiin Närpiön kaupungissa. Yhtiö sai rakennusluvan lokakuussa 2013 ja tuulivoimapuisto valmistui lokakuussa 2014. Tuulipuiston omistaa Vindln Svalskulla Ab/Oy, joka on viime kädessä VindIn AB:n tytäryhtiö.
Tuulivoimapuiston melumittaukset toteutettiin pari vuotta sen käynnistymisen jälkeen. Ne suorittivat Finnish Consulting Group Oy keväällä 2016 . Mittausten mukaan mitatut melutasot alittivat ennakkolaskelmat ja olivat sallittujen arvojen rajoissa lähimmän asunnon luona, joka sijaitsi 1,1 kilometrin etäisyydellä voimaloista.
Turan

Turan (vanh. suom. "Turaani") on historiallinen alue Keski-Aasiassa. Alueen nimitys on persialaista perää ja sen historia on vahvasti liittynyt persialaisten ja turkkilaisten kansojen kulttuuripiiriin.
Turanin mukaan on nimetty pseudotieteellinen näkemys turanismi, jonka mukaan uralilaiset, mongolilaiset, tunguusilaiset ja turkkilaiset kansat olisivat samaa sukua yhteisen esi-isäkansan turaanien kanssa. Näkemys on syntynyt vanhentuneesta kielitieteen käsityksestä, jossa turaanilaiset kielet nähtiin kielikuntana.
Veteraaniurheilu

Veteraaniurheilu on kilpaurheilua, jossa kansainvälisissä kilpailuissa urheilijoiden alaikäraja on 35 vuotta ja Suomessa 30 vuotta. Veteraanisarjojen nuorin sarja on kansainvälisissä kilpailuissa 35–39-vuotiaat ja Suomessa 30–34-vuotiaat. Ikäsarjoja on viiden ikävuoden välein aina yli satavuotiaiden sarjaan asti. Veteraanikilpailut tarjoavat siis mahdollisuuden kilpailla samanikäisten kanssa. Kisoihin osallistumisen kynnys on tavallisesti matala ja tunnelma avoin verrattuna tavanomaiseen kilpaurheiluun. Toisaalta veteraaniurheilukin voi olla tasoltaan korkeaa ja tasaväkistä. Suomessa veteraaniurheilun hallinnoinnista vastaa Suomen Aikuisurheiluliitto ry SAUL, jonka nimi oli aikaisemmin Suomen Veteraaniurheiluliitto SVU. SAUL:n toiminta käsittää 30 vuotta täyttäneiden yleisurheilun, hiihdon ja luistelun mestaruuskilpailutoiminnan ja muuta toimintaa.
Vuoden 2022 veteraanien yleisurheilun maailmanmestaruuskilpailuissa Tampereella Suomi oli ylivoimainen: Ennen viimeistä kilpailupäivää Suomi oli saavuttanut 290 mitalia, joista 98 oli kultaa, 100 hopeaa ja 92 pronssia. Toiseksi sijoittunut Saksa saavutti 143 mitalia. Vastaavasti syyskesällä 2025 97-vuotias Sole Nieminen voitti veteraanien maailmanmestaruuskilpailuissa Espanjan Gironassa kolme kultamitalia, kun koko Suomen joukkue saavutti 26 mitalia. Nieminen on voittanut pitkälti toistasataa SM-mitalia, ja maailmanmestaruusmitaleitakin hänellä on yli 40.
Jarkko Ruohola

Jarkko Ruohola (s. 26. huhtikuuta 1963 Luvia) on suomalainen asianajaja. Hän toimi Suomen Asianajajaliiton puheenjohtajana vuosina 2016–2020.
Ruohola on koulutukseltaan kauppatieteiden maisteri, ja hän opiskeli Turun yliopistossa oikeustiedettä ja laskentaekonomin opintoja. Hänellä on myös varatuomarin arvo.
Ruohola on työurallaan erikoistunut yrityskauppoihin ja -järjestelyihin. Hän on toiminut lakimiehenä Procopé &amp; Hornborg Asianajotoimistossa vuosina 1991–1993, osakkaana Asianajotoimisto Lindberg &amp; Ruoholassa vuosina 1993–1998 ja osakkaana Asianajotoimisto Lukander Ruohola HTO:ssa vuodesta 1998 lähtien. Hän on myös toiminut useissa luottamustehtävissä, kuten Turun Asianajajayhdistyksen puheenjohtajana vuosina 2011–2013 ja Suomen Asianajajaliiton varapuheenjohtajana vuosina 2013–2016.
Asianajajaliiton puheenjohtajana Ruohola korosti sovittelun merkitystä oikeusprosessien lyhentämisessä ja halventamisessa. Hänen mukaansa sovittelua tulisi lisätä, se tulisi siirtää tuomioistuinten ulkopuolelle, sitä tulisi opettaa yliopistoissa enemmän ja valtion maksama oikeusapu sekä oikeusturvavakuutukset tulisi ulottaa oikeudelliseen neuvontaan ja sovitteluun. Hän myös vaati turvapaikanhakijoiden oikeusturvan parantamista.
Kárpáti Igaz Szó

Kárpáti Igaz Szó (”Karpatian totuus”) on Ukrainan Taka-Karpatian alueen keskuksessa Užhorodissa ilmestyvä unkarinkielinen sanomalehti.
Lehti pitää edeltäjänään vuonna 1919 perustettua Taka-Karpatian ensimmäistä kommunistilehteä "Munkás újság" (”Työväen lehti”). Se ilmestyi kerran viikossa vuoteen 1938 saakka. Lehti perustettiin uudelleen toukokuussa 1945 ja se sai saman vuoden joulukuussa nimen "Kárpáti Igaz Szó". Se oli ukrainankielisen "Zakarpatska pravdan" unkarinkielinen käännösversio vuoteen 1965, jolloin lehti sai oman toimituksen. Se itsenäistyi kokonaan vuonna 1967.
"Kárpáti Igaz Szó" oli neuvostoaikana Ukrainan kommunistipuolueen Taka-Karpatian aluekomitean ja Užhorodin kaupunkikomitean sekä alue- ja kaupunkineuvostojen äänenkannattaja. Viidesti viikossa ilmestyneen lehden painosmäärä oli 1970-luvun puolivälissä 36 000 kappaletta.
Neuvostoliiton hajoamisen jälkeen lehteä rahoittivat aluehallitus ja Taka-Karpatian unkarilainen kulttuuriseura. Siitä taisteltiin vuonna 2005, jolloin toimitus jakautui ja samalla nimellä ilmestyi kaksi lehteä. Sen jälkeen puolet julkaisuyhtiöstä on kuulunut toimitukselle ja toisen puoliskon omistaa Ukrainan unkarilaisten demokraattinen liitto. Vuoteen 2019 saakka lehti ilmestyi kolmesti ja sen jälkeen jakeluvaikeuksien takia kahdesti viikossa. Levikki oli 9 900 kappaletta vuonna 2019. Lukijat asuvat etupäässä Taka-Karpatian unkarinkielisellä maaseudulla.
"Kárpáti Igaz Szó" ilmestyy nykyään kerran viikossa 20-sivuisena värillisenä tabloidina. Vuodesta 2019 lähtien se on julkaissut aineistojaan Internetissä myös ukrainan kielellä.
Helmitapakulo

Helmitapakulo ("Acropternis orthonyx") on tapakuloihin kuuluva lintulaji. Lajia tavataan Etelä-Amerikassa.
Koko ja ulkonäkö.
Helmitapakulo kasvaa 21–23 cm pitkäksi. Sukupuolet muistuttavat toisiaan ulkonäöltään. Linnun otsa, naama, kurkku ja rinta ovat punaruskeat. Helmitapakulon päälaki, selkä, siivet ja vatsa ovat mustat tai hyvin tumman ruskeat. Niissä on runsaasti valkoisia täpliä. Lajin perä on punaruskea. Alalajeista "A. o. infuscatus" on väriltään tummempi.
Levinneisyys ja elintavat.
Helmitapakulon levinneisyysalue ulottuu Venezuelasta Perun pohjoisosiin. Lajin elinympäristöä ovat kosteiden metsien tiheiköt. Helmitapakulo liikkuu usein yksin tai pareittain.
In medias res

In media res (”tapahtumien keskelle”) on latinankielinen lausahdus, joka tarkoittaa menemistä suoraan asiaan. Käsite on peräisin Horatiuksen "Runotaiteesta". Hän viittaa sillä Homeroksen "Iliaaseen", joka alkaa taistelukohtauksella. Vastakohtana on ab ovo (”munasta”), jossa lähdetään liikkelle tapahtumasarjan alkupisteestä.
Philips Wouwerman

Philips Wouwerman (1619 Haarlem – 1668, sukunimi myös muodossa Wouwermans), oli hollantilainen taidemaalari. Hän sai ensimmäisen taiteellisen opetuksen isältään Paulus Joosten Wouwermanilta sekä sittemmin Pieter Verbeecqiltä ja pääsi 1640 syntymäkaupunkinsa Haarlemin Lukas-killan mestariksi. Haarlemissa häntä opetti tiettävästi Frans Hals.
Vuosina 1638–1639 hän oleskeli Hampurissa ja myöhemmin luultavasti myös jonkin aikaa Ranskassa ja Italiassa. Hän käytti sivellintään yleensä hienostuneesti, usein hyvin sirosti. Hän oli hyvin tuottelias: hän lienee maalannut kaikkiaan lähes tuhatkunta taulua, joista noin 800 on säilynyt., pääasiallisesti laatukuvia, kuten markkina- ja metsästyskohtauksia, ratsuväkitaisteluita, piirityksiä. Harvemmin hän maalasi pelkkiä maisemia ja vielä harvemmin uskonnollisia aiheita. Maisemalla on hänen maalauksissaan enimmäkseen toisarvoinen asema, se on vain henkilö- ja eläinkuvien taustana. Silti sekin on ansiokkaasti ja huolellisesti käsitelty. Erityisesti oli Wouwerman mieltynyt hevosiin: melkein jokaisessa hänen taulussaan on keskuksena komea kimo tai raudikko. Henkilökuvissa huomaa varsinkin Frans Halsin vaikutusta: ne on maalattu ehyttä kokonaisvaikutusta silmällä pitäen.
Wouwermanin varhaisemmat, pienikokoiset laatumaalaukset ovat taiteellisesti mielenkiintoisempia ja arvokkaampia kuin myöhemmät, suuret taistelukuvat, ja niissä maisemalla on keskeisempi asema ja väritys on raikasta ja luonnonomaista. Keskikauden teoksissa miedontaa ja yhdistää voimakkaita paikallisvärejä hieno kulta- tai hopeatuntu.
Wouwermanin teokset ovat olleet taiteentuntijoiden keskuudessa suosittuja ja niistä on maksettu korkeitakin hintoja. Niitä on runsaasti julkisissa kokoelmissa.
Myös hänen isänsä Paulus Wouwerman ja kaksi veljeään Pieter Wouwerman ja Jan Wouwerman olivat taidemaalareita.
Tenhola (taajama)

Tenhola () on Raaseporissa sijaitseva taajama ja entisen Tenholan kunnan keskus. Sen väkiluku on 695 (31.12.2022). Taajama sijaitsee kantatie 52:n varrella.
Taajamassa sijaitsee keskiaikainen kivikirkko. Taajaman palveluihin lukeutuvat muun muassa Höjdens skola -niminen alakoulu, kirjasto, apteekki, sekä Sale -elintarvikemyymälä.
Blitzen-Benz

Blitzen-Benz on Benz &amp; Cien vuonna 1909 rakentama ja Fritz Erlenin suunnittelema kilpa-auto. Blitzen-Benz teki monia nopeusennätyksiä ja sen huippunopeus oli yli 200 km/h. Autossa on 21,5 litran (noin 1 300 kuutiotuuman) ja 200 hevosvoiman moottori. Sen nopeusennätys on 228,1 km/h.
Kuudesta valmistetusta Blitzen-Benzistä on säilynyt vain kaksi kappaletta. Mercedes-Benz omistaa toisen, ja toisen mallin omistaa amerikkalainen keräilijä.
Frozen III

Frozen III (myös Frozen 3) on vuonna 2027 ensi-iltansa saava Disneyn animaatioelokuva. Se on jatko-osa vuoden 2013 elokuvalle "Frozen – huurteinen seikkailu" ja vuoden 2019 elokuvalle "Frozen II".
Georges Spénale

Georges Spénale (1913–1983) oli ranskalainen poliitikko. Hän oli Euroopan parlamentin puhemies 1975–1977.
Spénale oli myös senaattori ja Saint-Sulpice-la-Pointen pormestari, mutta pysyi kotimaassaan varsin tuntemattomana.
Veadeiro nacional

Veadeiro nacional on brasilialainen koirarotu. Sillä ei ole FCI:n tunnustusta, mutta Brasilian Kennelliitto eli Confederação Brasileira de Cinofilia (CBKC) on hyväksynyt sen roduksi.
Ulkonäkö.
Karvapeite on lyhyt ja kova; hännässä voi olla vähäinen hapsutus. Yleisin väritys on ruskea (kaikissa sävyissään vaaleasta punaiseen), mutta myös brindle, kirjava ja kolmivärinen (tricolor) hyväksytään. Urosten säkäkorkeus vaihtelee 56-62 cm ja narttujen 52-67 cm välillä. Paino on noin 20-28 kg sukupuolia erittelemättä. 
Alkuperä.
Rotu on muinaista alkuperää, ja sen juuret ovat siirtomaakaudella. Sen polveutunee iberialaisten hirvikoirien ja paikallisten brasilialaisten koirien välisten risteytysten tuloksena: sen kantarotuihin arvellaan lukeutuneen portugalinpodengo ja espanjanvinttikoira, mutta paremman hajuaistin kehittämiseksi jalostukseen käytettiin myös ajokoiria, kuten brasilianajokoiraa ja kettukoiraa. Tavoitteena oli kehittää koira, joka soveltuisi pampahirven metsästykseen ja sopisi työskentelemään tiheissä metsiköissä. Koiria käytettiin paitsi hirven, myös jaguaarin metsästykseen, ja se käytti työskennellessään sekä haju- että näköaistia.
Veadeiro nacional oli erityisen suosittu 1960-1970-luvuilla, etenkin Kaakkois-Brasilian sisämaa-alueella. 1980-luvun jälkeen se alkoi harvinaistua, koska petoeläinten metsästys kiellettiin Brasiliassa.
Sota Islamilaista valtiota vastaan

Sota Islamilaista valtiota vastaan on kattotermi useiden valtioiden ja kansainvälisten liittoumien sotatoimille Islamilaista valtiota (ISIS tai ISIL, ) vastaan. Kansainvälisen sodan katsotaan alkaneen vuonna 2014, kun useat maat ottivat osaa Isisinvastaisiin taisteluihin Syyrian sisällissodassa ja Irakin tuonaikaisessa sodassa, vastauksena Isisin suurhyökkäykseen. Isisin kyvyt ja vahvuus olivat heikentyneet merkittävästi noin vuoteen 2020 mennessä, mutta taistelut jatkuvat silti pienimuotoisempina.
Liittoumat.
Yhdysvaltojen johtamat liittoumat.
Yhdysvallat käynnisti operaatio Inherent Resolven heinäkuussa 2014 ja sitä tukevan kansainvälisen liittouman Combined Joint Task Force – Operation Inherent Resolven (CJTF–OIR) 17. lokakuuta 2014 vastatakseen Isisin uhkaan Irakissa ja Syyriassa. Varsinaisten taistelevien maiden lisäksi koalitiota tukee eri tavoin kymmenet maat.
Yhdysvallat oli jo ennen operaatiota tehnyt liittolaistensa kanssa ilmaiskuja ja osallistunut taisteluihin Isisiä vastaan osana sotiaan Lähi-idässä.
Ranskan johtama liittouma.
15. syyskuuta 2014 Ranskan isännöimässä Irakin turvallisuutta koskevassa konferenssissa päätettiin aloittaa Opération Chammal, johon liittyneistä valtioista useat ovat mukana myös Yhdysvaltojen operaatioissa.
Pariisin marraskuun 2015 terrori-iskujen jälkeen Ranskan ilmavoimat lisäsi huomattavasti ilmaiskuja Isisin kohteita vastaan ja laivaston lentotukialus "FS Charles de Gaulle" sekä sitä saattaneita sota-aluksia komennettiin tehtävälle.
Venäjän johtama liittouma.
Venäjä, Iran, Irak ja Syyria perustivat yhteisen tilannekeskuksen Bagdadiin syyskuussa 2015. Näiden maiden liittouma on lähinnä tiedustelua ja tiedonjakoa varten. 30. syyskuuta 2015 Venäjä aloitti osallistumisensa Syyrian sisällissotaan Syyrian hallituksen puolella.
Muslimimaiden liittouma.
Saudi-Arabian varakruununprinssi ja puolustusministeri Muhammad bin Salman ilmoitti 14. joulukuuta 2015, että 34 maata liittyy taisteluun muslimien ääriliikkeitä vastaan.
Brasilianvuoristobulldoggi

Brasilianvuoristobulldoggi ("Buldogue Serrano") on brasilialainen koirarotu. Sillä ei ole FCI:n tunnustusta, mutta Brasilian Kennelliitto eli Confederação Brasileira de Cinofilia (CBKC) on hyväksynyt sen roduksi. 
Ulkonäkö.
Brasilianvuoristobulldoggi on rakenteeltaan massiivinen, tanakka ja kiinteä, vaikuttaen kuitenkin samaan aikaan myös ketterältä. Karvapeite on lyhyt ja sileä; kaikki värit ja väriyhdistelmät sallitaan. Urosten ihannesäkäkorkeus vaihtelee 50-56 cm välillä ja paino 31-40 kg välillä; nartuilla vastaavat mitat ovat 48-53 cm ja 25-35 kg.
Alkuperä.
Rotu on jalostettu karjanajoon ja vartiointiin, minkä lisäksi se toimii seurakoirana.
Toy Story 5

Toy Story 5 on vuonna 2026 ensi-iltansa saava Pixarin animaatioelokuva. Se on jatko-osa muille Toy Story -elokuville.
Juoni.
Woodyn lähdettyä Bonnien luota auttamaan kadonneita leluja löytämään omistajansa, Jessie johtaa ryhmää Bonnien huoneessa Buzz Lightyearin ollessa hänen apulaisensa. Kahdeksanvuotias Bonnie on kuitenkin ihastunut uuteen lempileluun, sammakkomaiseen tablettiin nimeltä Lilypad.
Marjut Komulainen

Marjut Komulainen (o.s. Bergholm; s. 10. syyskuuta 1953 Helsinki) on suomalainen näyttelijä, käsikirjoittaja ja elokuvaohjaaja. Komulainen on valmistunut vuonna 1977 Suomen teatterikoulusta.
Komulaisella on Timo Bergholmin kanssa tytär, elokuvaohjaaja Hanna Bergholm.
Piet Dankert

Piet Dankert (8. tammikuuta 1934 – 21. kesäkuuta 2003) oli hollantilainen Työväenpuolueen poliitikko. Hän oli Euroopan parlamentin puhemies 1982–1984.
Dankert toimi maansa ulkoministerinä vuosina 1989–1994 ja osallistui mm. neuvotteluihin Schengenin sopimuksen soveltamisesta.
Halmg ünn

Halmg ünn (Хальмг үнн, ”Kalmukian totuus”) on Venäjällä Kalmukian pääkaupungissa Elistassa ilmestyvä kalmukin- ja venäjänkielinen sanomalehti.
Ensimmäistä kalmukin- ja venäjänkielistä lehteä "Oiratskije izvestija" (”Oiraattien uutiset”) julkaistiin Astrahanissa vuosina 1917–1918. Se lakkasi viidennen numeron jälkeen. Vuosina 1919–1920 ilmestyi puna-armeijan kaksikielinen lehti "Ulan halmg" (”Punainen kalmukki”).
Vuoden 1920 lopussa Astrahanissa alkoi ilmestyä Kalmukkien autonomisen alueen toimeenpanevan keskuskomitean ja sittemmin myös NKP(b):n aluekomitean kalmukin- ja venäjänkielinen äänenkannattaja "Ulan halmg". Vuonna 1926 siitä tuli venäjänkielinen "Krasnaja step" (”Punainen aro”), jolle perustettiin kalmukinkielinen liite "Taŋhtšin zäŋg" (”Alueen uutiset”). Vuonna 1928 lehti siirtyi Elistaan ja "Krasnaja stepistä" tuli vuorostaan päälehdeksi muuttuneen "Taŋhtšin zäŋgin" liite. Vuonna 1935 lehti sai jälleen nimen "Ulan halmg".
Lehdessä käytettiin vuoteen 1926 saakka kalmukkien perinteistä todo bitšig -kirjaimistoa ja sen jälkeen lisämerkeillä täydennettyjä kyrillisiä aakkosia. Vuonna 1930 siirryttiin latinalaiseen kirjaimistoon, ja vuonna 1938 otettiin jälleen käyttöön venäläinen aakkosto.
"Ulan halmg" lakkasi saksalaismiehityksen aikana vuonna 1942 ja uudelleen vuonna 1943, kun kalmukit karkotettiin kotiseudultaan. Vuonna 1957 Kalmukian ASNT:n uudelleen perustamisen yhteydessä alettiin julkaista kalmukinkielistä päivälehteä, joka sai nimen "Halmg ünn".
"Halmg ünn" oli neuvostoaikana NKP:n aluekomitean sekä Kalmukian korkeimman neuvoston ja ministerineuvoston äänenkannattaja. Viidesti viikossa ilmestyneen lehden painosmäärä oli 7 000 kappaletta vuonna 1976.
"Halmg ünn" on nykyään Kalmukian tasavallan päämiehen hallinnon ja parlamentin kaksikielinen äänenkannattaja. Sen julkaisijana toimii valtiollinen uutistoimisto Kalmykija. Neljästi viikossa ilmestyvän lehden painosmäärä oli 3 800 kappaletta vuonna 2023. Sen Internet-sivusto on avattu vuonna 2014.
Lower Bobby’s Run

Lower Bobby’s Run on laskettelurinne Waterville Valley Resortin talviurheilukeskuksessa Waterville Valleyssa New Hampshiressa Yhdysvalloissa.
Lower Bobby’s Run -rinteeseen tehdyllä kumpareikolla järjestettiin ensimmäiset freestylehiihdon maailmancupin kumparelaskukilpailut tammikuussa 2024.
Waterville Valley Resortia sanotaan freestylehiihdon synnyinpaikaksi. Siellä on aloitettu ensimmäinen freestylehiihdon valmennustoiminta vuonna 1969, josta se levisi maailmanlaajuiseksi urheilulajiksi. Lisäksi siellä on järjestetty alppihiihdon maailmancupin suurpujottelu- ja pujottelukilpailuja, ensimmäiset järjestettiin maaliskuussa 1969 ja toistaiseksi viimeisimmät maaliskuussa 1991.
Kohtalokas kotiinpaluu

Kohtalokas kotiinpaluu ("Tiger Bay") on J. Lee Thompsonin ohjaama brittiläinen jännityselokuva vuodelta 1959. Sen pääosia esittävät Horst Buchholz ja John Mills sekä tämän tytär Hayley Mills, tuleva lapsitähti ensimmäisessä elokuvaroolissaan.
Juoni.
Puolalainen merimies (Buchholz) rantautuu Englantiin ja tapaa naisystävänsä. He riitautuvat, ja suutuspäissään mies ampuu naisen kuoliaaksi. Naapurin 11-vuotias tyttö (Hayley Mills) näkee surmatyön sattumalta, ystävystyy merimiehen kanssa ja lähtee tämän mukaan yön yli kestävälle pakomatkalle. Poliisikomisario (John Mills) ryhtyy tutkimaan tapausta, mutta tyttö ei anna merimiestä ilmi.
Vastaanotto.
Hayley Mills voitti Bafta-palkintogaalassa roolistaan vuoden parhaan tulokkaan sarjan, minkä lisäksi elokuva sai ehdokkuudet parhaan elokuvan, parhaan brittielokuvan ja parhaan brittikäsikirjoituksen sarjoissa. Mills sai erikoispalkinnon myös Berliinin elokuvajuhlilla, jossa elokuva oli ehdolla Kultaisen karhun saajaksi.
"Helsingin Sanomien" Paula Talaskivi piti uutuuselokuvaa jäntevästi ohjattuna, huoliteltuna ja mukaansatempaavana. Saman lehden tv-sivulla 1974 Rauno Harju piti sitä rutiiniohjaaja Thompsonin (mm. "Tuomitun kosto, Navaronen tykit") parhaimpiin kuuluvana. Hänestä se on yhtäältä tavallinen jännitysfilmi, mutta myös mielenkiintoinen ihmissuhteiden kuvaus, jossa ohjaaja pyrkii ymmärtämään henkilöitään ja heidän vaikuttimiaan. ”Ympäristöä käytetään filmissä taidokkaasti hyväksi, englantilaisen satamapahasen slummit elävät antaen elokuvalle sävyjä, syvyyttä ja vivahteita.”
Paavo Lönngren

Paavo Viktor (Vihtori) Lönngren (20. elokuuta 1886 Pori – 8. maaliskuuta 1934 Helsinki) oli suomalainen kirjakauppias ja kirjankustantaja.
Lönngren kävi kuusi luokkaa Porin lyseota ja meni sitten 17-vuotiaana kirjakauppa-alalle. Hän oli aluksi libristinä Roneliuksen kirjakaupassa Porissa 1905–1906 ja sen jälkeen hän oli työssä Lyytikäisen kirjakaupassa Tampereella 1906–1907 ja Helsingissä Akateemisessa kirjakaupassa 1907–1910 ja Waseniuksen kirjakaupassa 1910–1912.
Lönngren oli Helsingin Suomalaisen kirjakaupan toimitusjohtajana 1912–1918. Vuonna 1917 hän perusti Kustannusliike Minerva Oy:n ja oli vuodesta 1918 sen toimitusjohtajana ja suurimpana osakkaana (muita osakkaita olivat Paavo Sarasto ja Risto Ryti). Kaksi vuotta myöhemmin Lönngren perusti vielä Kustannus Oy Tarun ja oli myös sen toimitusjohtajana. Marraskuussa 1919 perustettu Kustannus Oy Taru kustansi lasten satu- ja kuvakirjoja sekä pelejä ja havaintovälineitä. Se sijaitsi samassa osoitteessa Helsingin Rauhankatu 6:ssa Minervan kanssa ja samassa osoitteessa oli myös yhtiön paperikauppa. Myöhemmin Minerva keskittyi erityisesti angloamerikkalaisen kirjallisuuden käännösten julkaisuun ja Taru julkaisi nuorille suunnattujen seikkailukirjojen käännöksiä.
Viimeisinä elinvuosinaan Lönngren kärsi vakavista terveysongelmista. Paavo Lönngrenin kuoltua Minervan ja Tarun toiminta päättyi. WSOY osti vuonna 1934 Minervan kirjavaraston ja kustannusoikeudet.
Lönngren kuului vuosina 1916–1918 Suomen Kirjakauppiasyhdistyksen johtokuntaan ja 1917–1918 Suomen Kirjakaupan Keskusvaliokuntaan. Hän oli 1916 kirjakauppakoulussa ensyklopedian, luetteloinnin ja bibliografian teorian ja käytännön opettajana. Lönngren teki opintomatkoja Saksaan ja Skandinaviaan vuosina 1915, 1919 ja 1920.
Pierre Pflimlin

Pierre Pflimlin (5. helmikuuta 1907 – 27. kesäkuuta 2000) oli ranskalainen poliitikko. Hän oli Euroopan parlamentin puhemies vuosina 1984–1986.
Pflimlin oli kansanedustaja 25 vuoden ajan (1946–1971) sekä maatalousministeri vuosina 1948–1951.
Pflimlin toimi Ranskan pääministerinä kahden viikon ajan vuonna 1958 keskellä kriisiä, joka olisi voinut ajaa Ranskan sisällissotaan.
Revyytyttö

Revyytyttö () on vuonna 1941 ensi-iltansa saanut Robert Z. Leonardin ohjaama yhdysvaltalainen musikaalielokuva, jonka pääosissa ovat James Stewart, Judy Garland, Hedy Lamarr ja Lana Turner. Busby Berkeley ohjasi elokuvan musikaalinumerot.
"Revyytyttö" sai teatteriensi-iltansa Yhdysvalloissa 25. huhtikuuta 1941 ja Suomessa 22. maaliskuuta 1942. Elokuva oli ehdolla American Film Instituten 100-vuotissarjan vuonna 2006 julkaistuun -listaukseen.
"Revyytyttö" oli James Stewartin viimeinen elokuva ennen toisen maailmansodan asepalvelusta, jonka vuoksi hänen elokuvauransa keskeytyi viideksi vuodeksi.
Juoni.
1920-luvulle sijoittuvassa elokuvassa kolme newyorkilaista tyttöä tavoittelee pääsevänsä ikonisen "Ziegfeld Folliesin" tähdiksi. Susan (Judy Garland) on vaudeville-esiintyjä, joka ei tahdo mitään muuta kuin mahdollisuuden tulla suureksi tähdeksi. Hissityttönä työskentelevä Sheila (Lana Turner) saa haluamansa koe-esiintymisen, ja Sandra (Hedy Lamarr) kiinnittää tanssinohjaajan huomion. Heidän uratavoitteitaan alkaa kuitenkin pian monimutkaistaa heidän romanssinsa.
Tuotanto.
Esituotanto.
"Revyytytön" rooleihin harkittiin Joan Crawfordia, Eleanor Powellia, Margaret Sullavania ja Virginia Brucea kesällä 1938. Frank Morgan kiinnitettiin elokuvaan, mutta hän sittemmin lähti elokuvahankkeesta. Kun elokuvan tuotanto viivästyi yli kahdella vuodella, sen koko näyttelijäkokoonpano muutettiin.
Lana Turnerin näyttelemä Sheila Reganin hahmo sai inspiraationsa tosielämän "Ziegfeld Follies" -tähdestä Lillian Lorrainesta, joka kerran humalassa putosi orkesterisyvennykseen esityksen aikana.
Kuvaukset.
"Revyytytön" tuotanto alkoi marraskuun alussa 1940 ja päättyi tammikuun lopulla 1941. Joitain kohtauksia kuvattiin helmikuun puolessa välissä 1941.
Jälkituotanto.
Kun "Revyytyttö" esikatseltiin, koeyleisön suhtautuminen Sheilan kuolemaan elokuvan lopussa oli hyvin kielteinen. Elokuvan loppua päädyttiin muuttamaan siten, että Sheila jää eloon, joten hänen kohtalonsa on näin ollen tulkinnanvarainen.
Slovakian perustuslain päivä

Slovakian tasavallan perustuslain päivä () on vuosittain Slovakiassa juhlittava kansallispäivä. Sitä vietetään 1. syyskuuta ja tällä juhlistetaan 1. syyskuuta 1992 Bratislavassa hyväksyttyä tasavallan maan perustuslakia. Merkitykseltään juhlapäivä vastaa itsenäisyyspäivää. Slovakian perustuslaki astui voimaan 1. lokakuuta 1992. Käytännössä Tšekkoslovakian hajoaminen Tšekiksi ja Slovakiaksi toteutui virallisesti 1. tammikuuta 1993.
Tutti Frutti (vuoden 1992 albumi)

Tutti Frutti on 1990-luvun alussa toimineen suomalaisen musiikkiprojektin ja showryhmän Tutti Frutin vuonna 1992 julkaistu ensimmäinen ja ainoaksi jäänyt albumi. Albumi sisältää pari käännöskappaletta, ja lisäksi itse sävellettyä ja sanoitettuja kappaleita, joiden takana oli muun muassa muusikko Turkka Mali salanimellä Jarna Leinonen. 
Kappaleet ovat sanoituksiltaan alatyylistä pop-, iskelmä- ja elektronista musiikkia. Albumilla esiintyvien laulajien nimiä ei mainita albumin kansipaperissa.
Albumi julkaistiin LP:nä, CD-levynä ja C-kasettina. Albumin kappaleista "Sexii sexii", "Paljasta pintaa" ja "Tahdon antaa" julkaistiin myös singlenä.
François-Joseph Westermann

François-Joseph Westermann (5. syyskuuta 1751 Molsheim – 5. huhtikuuta 1794 Pariisi) oli ranskalainen kenraali, joka osallistui Ranskan suuren vallankumouksen tapahtumiin, ensimmäiseen vallankumoussotaan ja Vendéen kapinoiden kukistamiseen. Hänet teloitettiin terrorin aikana yhtenä Georges Dantonin liittolaisista.
Elämä.
Westermann oli elsassilaisen kirurgin poika. Hän palveli vuodesta 1767 Ranskan ratsuväessä Esterhazyn husaarirykmentissä, mutta jätti palveluksen vuonna 1773 aliupseerina. Vallankumousta edeltäneinä vuosina hän työskenteli muun muassa kuninkaan veljen Artois’n kreivin talleilla sekä eri viroissa Strasbourgissa. Vallankumouksen alkuvaiheessa Westermann sai viran Haguenaun kunnan virkailijana. Hänet pidätettiin vuonna 1790 lyhytaikaisesti mellakoiden lietsomisesta Haguenaussa. Hän saapui toukokuussa 1792 Pariisiin ja ryhtyi siellä Georges Dantonin tukijaksi.
Westermann oli 10. elokuuta 1792 yksi Tuileries’n palatsin valtaukseen osallistuneiden vapaaehtoissotilaiden ("fédérés") komentajista, ja hänellä oli siten tärkeä rooli Ranskan monarkian kukistamisessa. Hänet lähetettiin uuden väliaikaishallituksen komissaariksi Ranskan pohjoisarmeijaan. Hän siirtyi pian kenraaliadjutantiksi ("adjudant général") Charles-François Dumouriez’n komentamaan Ardennien armeijaan, osallistui sen sotaretkeen Belgiassa ja avusti kenraali Dumouriez’ta tämän neuvotteluissa itävaltalaisten kanssa. Dumouriez’n loikattua vihollisen puolelle myös Westermann joutui epäilyksen alaiseksi, ja hänet pidätettiin huhtikuussa 1793. Hän onnistui kuitenkin todistamaan syyttömyytensä ja sai palata armeijan palvelukseen jo kuukauden kuluttua.
Toukokuussa 1793 Westermann ylennettiin prikaatikenraaliksi ja nimitettiin La Rochellen rannikkoarmeijan etujoukkojen komentajaksi, missä ominaisuudessa hän osallistui Vendéen alueella puhjenneen vastavallankumouksellisen kapinan kukistamiseen. Hän kärsi eräitä tappioita, mutta voitti useita taisteluja uskaliailla liikkeillä. Hän taisteli kahdesti Châtillonin hallinnasta ja osallistui joulukuussa 1793 keskeisessä roolissa voitokkaisiin Le Mansin ja Savenayn taisteluihin. Kapinallisia ankarasti kohdellut Westermann sai liikanimen ”Vendéen teurastaja” ja joutui runsaan arvostelun kohteeksi. Hänet kutsuttiin takaisin Pariisiin tammikuun 1794 alussa.
Westermann pidätettiin maaliskuun lopussa 1794 samassa yhteydessä Dantonin ja tämän muiden liittolaisten kanssa. Hänet tuomittiin muutamaa päivää myöhemmin muiden ”dantonistien” mukana kuolemaan vallankumoustuomioistuimessa pidetyssä näytösoikeudenkäynnissä ja teloitettiin giljotiinilla Pariisissa 5. huhtikuuta.
Tutti Frutti (visailuohjelma)

Tutti Frutti oli saksalainen vuosina 1990–1993 esitetty ja valmistunut eroottinen visailuohjelma. Ohjelma oli saksalainen versio italialaisesta televisio-ohjelmasta "Colpo Grosso". Ohjelmaa pidetään ensimmäisenä eroottisena televisio-ohjelmana Saksassa. Vuonna 2016 ohjelma teki paluun yhden jakson muodossa.
Suomessa "Tutti Fruttia" esitti kaapelitelevisiokanava PTV suomeksi tekstitettynä kesäkuusta 1991 lähtien. Kesäkuussa 1991 Tutti Frutti oli PTV:n katsotuin ohjelma, jolloin sitä seurasi parhaimmillaan 170 000 katsojaa. Ohjelman suosion myötä Suomen kaupungeissa järjestettiin syksyllä 1991 Tutti Frutti -showkiertue. Jokaisesta kiertuekaupungista valittiin myös yksi tai kaksi tyttöä Suomen omaan Tutti Frutti -ryhmään. Suomen oma Tutti Frutti -showryhmä julkaisi vuonna 1992 oman albumin.
Vladimir Rubin

Vladimir Iljitš Rubin (; 5. elokuuta 1924 Moskova – 27. lokakuuta 2019 Moskova) oli venäläinen säveltäjä.
Rubin syntyi lääkärien pojaksi. Hän opiskeli teini-ikäisenä Moskovan konservatorion keskusmusiikkikoulussa. Hän palveli toisen maailmansodan aikana armeijassa vapaaehtoisena, mutta sai vapautuksen palveluksesta vuonna 1943. Rubin aloitti vuonna 1944 opiskelun Moskovan konservatoriossa. Hän sai pianonsoitonopetusta Aleksandr Goldenveizerilta. Hänen muita opettajiaan olivat Pavel Lamm, Aleksandr Goedicke, Marija Nemenova-Lunts ja Nikolai Peiko. Rubin valmistui konservatoriosta vuonna 1949. Hänet hyväksyttiin Neuvostoliiton säveltäjäliiton jäseneksi vuonna 1952.
Rubinin tuotantoon kuuluu kuusi oopperaa, yhdeksän oratoriota, kantaatteja ja sinfonisia teoksia. Oopperoista ensimmäinen oli "Tri tolstjaka" (1956, uudistettu versio 1966), jonka Rubin teki Juri Olešan kirjan pohjalta. Rubin sävelsi musiikkia myös elokuviin, teatteriin, radioon ja televisioon. Elokuvien joukossa ovat "Šli soldaty...", "Aljoškina ljubov", "Ko mne, Muhtar!", "Skazka o Maltšiše-Kibaltšiše" ja "Mesta tut tihije". Monia Rubinin teoksista kantaesitti Tšaikovski-sinfoniaorkesteri. Rubin omisti eräitä teoksiaan sen taiteelliselle johtajalle Vladimir Fedosejeville. Hän sai Venäjän sosialistisen federatiivisen neuvostotasavallan kunniataiteilijan arvonimen vuonna 1977 ja Venäjän federaation kansantaiteilijan arvonimen vuonna 1995. Hänelle myönnettiin myös Venäjän federaation kunniamerkki (2004), Glinka-valtionpalkinto (1972) ja Moskovan kaupungintalon palkinto (1997). Rubin oli naimisissa Venäjän kunniataiteilija Marija Skuratovan kanssa, ja hänen tyttärenään syntyi vuonna 1964 taiteilija Katja Rubina.
Corey Hirsch

 
Corey Hirsch (s. 1. heinäkuuta 1972 Medicine Hat, Alberta) on kanadalainen entinen jääkiekkoilija, pelipaikaltaan maalivahti. Hän pelasi urallaan 108 NHL-ottelua neljässä eri seurassa vuosina 1992 - 2003.
Ura.
Ennen NHL-uraansa Hirsch pelasi neljä kautta Kanadan WHL-junioriliigassa Kamploops Blazersin joukkueessa. Kaudelle 1992-1993 hän solmi tulokassopimuksen hänet varanneen New York Rangersin kanssa. Tulokaskaudella otteluita NHL:ssa kertyi vain nelja ja pääosin kausi kului farmijoukkue Binghampton Rangersissa. Seuraavalla kaudella Hirsch pelasi sekä Binghamptonissa että Kanadan maajoukkueessa. Myös seuraava kausi kului kokonaan AHL:ssa ja huhtikuussa 1995 Rangers kauppasi hänet Vancouver Canucksiin vaihdossa Nathan Lafayetteen.
Ensimmäisen Canucks-kautensa Hirsch pelasi liki puoliksi Kirk McLeanin kanssa ollen numeroiden valossa jopa tätä parempi. Hirsch pelasi Vancouverissa kevääseen 1999 asti ja solmi syksyllä vapaana agenttina sopimuksen Nashville Predatorsin kanssa. Nashvillessä Hirsch ei kuitenkaan pelannut kertaakaan ja hänet myytiin seuraavan vuoden maaliskuussa Anaheimiin myöhemmin määriteltävää korvausta vastaan. Myöskään Anaheimissa ei peliaikaa herunut ja lokakuussa 2000 hän teki vapaana agenttina sopimuksen Washington Capitalsiin. Capitalsin maalilla Hirsch pääsi pelaamaan yhden erän kauden kuluessa tutuksi tulleen tavan mukaan farmiliigassa. Elokuussa 2002 Hirsch solmi vapaana agenttina yhden vuoden sopimuksen Dallas Starsin kanssa. Dallasissa torjuntavastuuta kertyi vajaan kahden ottelun verran ja joulukuussa 2003 hän siirtyi pelaamaan Ruotsin Elitserieniin Timrå IK:n joukkueeseen. Timråssa selkeä ykkösvahti oli Kimmo Kapanen ja Hirsch kilpaili kahden muun vahdin kanssa jäljelle jäävästä peli ajasta. Otteluita kauden aikana kertyi vain viisi ja kauden jälkeen Hirsch suuntasi Saksan DEL-liigaan Kassel Huskiesin joukkueeseen. Kasselissa peliaikaa kertyi 12 ottelun verran Joaquin Gagen ollessa joukkueen ykkösmaalivahti. Kaudella 2005-2006 Hirsch palasi vielä Ruotsiin, Allsvenskanissa pelanneen Malmö Redhawksin maalille ennekuin lopetti uransa.
Bharatiya Antariksha Station

Bharatiya Antariksha Station on Intian avaruustutkimusjärjestön (ISRO) suunnittelema avaruusasema. Ensimmäiset kokeet tehdään vuonna 2025, ensimmäiset osat laukaistaan avaruuteen vuonna 2028 ja viimeinen osa vuonna 2035. Asemassa on komentomoduuli, asumusmoduuli, työntövoimamoduuli ja telakointiportit. Hankkeesta kerrottiin lokakuussa 2023.
Midt-Telemark

Midt-Telemark on Norjan kunta Telemarkin läänissä. Se perustettiin vuonna 2020 yhdistämällä Bø ja Sauherad. Midt-Telemarkin naapurikuntia ovat Kongsberg, Skien, Nome ja Seljord. Vuoden 2023 alussa kunnassa oli 10 735 asukasta.
Kuntakeskus Bøn lisäksi Midt-Telemarkissa sijaitsevia taajamia ovat Gvarv, Folkestad, Nordbøåsane ja Nordagutu.
Koulutus.
Kaakkois-Norjan yliopistolla on Bøssä noin 3 000 opiskelijan kampus.
Media.
Midt-Telemarkissa ilmestyy paikallislehti "Bø blad" kerran viikossa.
Folkestad (Midt-Telemark)

Folkestad on taajama Midt-Telemarkin kunnassa Telemarkin läänissä Norjassa. Taajaman pinta-ala on 0,7 neliökilometriä ja asukasluku 394 vuonna 2023.
Gvarv

Gvarv on taajama Midt-Telemarkin kunnassa Telemarkin läänissä Norjassa. Taajaman pinta-ala on 1,3 neliökilometriä ja asukasluku 1 096 vuonna 2023.
Nordbøåsane

Nordbøåsane on taajama Midt-Telemarkin kunnassa Telemarkin läänissä Norjassa. Taajaman pinta-ala on 0,28 neliökilometriä ja asukasluku 376 vuonna 2023. Nordbøåsane on asuinalue noin kolme kilometriä Bøn länsipuolella.
Nordagutu

Nordagutu on taajama Midt-Telemarkin kunnassa Telemarkin läänissä Norjassa. Taajaman pinta-ala on 0,4 neliökilometriä ja asukasluku 316 vuonna 2023. Nordagutun muinaisnorjankielinen nimi Norðangata tarkoittaa "tien pohjoispuolella".
Pätkis (televisio-ohjelma)

Pätkis oli MTV:n esittämä vuodesta 1968 vuoteen 1985 asti, lukuunottamatta ajoittaisia esitystaukoja, pääasiassa lapsille suunnattu televisio-ohjelma. Ohjelmassa esitettiin erilaisia piirroselokuvia ja -sarjoja, lapsille suunnattuja televisiosarjoja sekä vanhoja nuorisokomedioita. Ensimmäinen "Pätkis" esitettiin torstaina 11.1.1968. Useimpina vuosina ohjelman lähetyspäiväksi vakiintui torstai, mutta joinain vuosina (esimerkiksi vuonna 1972) lähetyspäivä vaihteli. Ennen varsinaisen "Pätkis" -ohjelman tulemista ohjelmistoon vuonna 1968 Mainos-TV oli esittänyt 1960-luvulla vastaavanlaisia ohjelmia, muun muassa nimellä "Pikkuväen pätkis".
Ohjelmassa esitetyt piirrossarjat ja -elokuvat esitettiin useimmiten niiden alkuperäiskielellä ja suomenkielisellä tekstityksellä, mutta esimerkiksi 1980-luvulla joissain ohjelmissa oli alkuperäisen ääniraidan päälle tehty suomenkielisen kertojan jälkiäänitys. Tämä sai jossain määrin kielteistä palautetta katsojilta, joka esimerkiksi 21.8.1984 Helsingin Sanomissa julkaistussa yleisökirjoituksessa ilmenee. 
Viimeinen Pätkis esitettiin 19. joulukuuta 1985. 10. tammikuuta 1986 julkaistussa Helsingin Sanomien artikkelissa mainittiin, että Pätkis on poistunut kokonaan MTV:n ohjelmistosta. MTV:n mukaan "ohjelmaa ei katsottu riittävästi ja se herätti ärtymystä, muun muassa jokaisesta piirretystä elokuvasta löytyi jotain moitittavaa tai pelonaiheita."
Martti Väänänen

Martti Johannes Väänänen (s. 18. joulukuuta 1948 Kiiminki) on suomalainen rakennusmestari, yrittäjä ja eläköitynyt yritysjohtaja, joka on saanut teollisuusneuvoksen arvonimen. 
Kiimingissä syntyneen Väänäsen puoliso vuodesta 1979 on Kirsti Katariina Toiviainen. Väänänen valmistui merkantiksi Oulun kauppaoppilaitoksesta 1971 ja rakennusmestariksi Rovaniemen teknillisestä oppilaitoksesta 1975. Hän oli Pohjanmaan Sora Oy:n palveluksessa Oulussa ja harjoittelija teollisuusneuvos Ville Rajakaltion perustamassa Rajaville Oy:ssä. Ky Rovaniemen Sementtirakennuksen, vuodesta 1977 Rovaniemen Sementtirakennus Oy, osakas ja myyntipäällikkö Väänänen oli 1972–1983 ja sitten Ruskon Betoni Ky:n, vuodesta 1992 Ruskon Betoni Oy, perustajaosakas, toimitusjohtaja vuoteen 2021 ja hallituksen puheenjohtaja. Hän on toiminut myös KiBe Oy:n, Napapiirin Betoni Oy:n ja JA-KO Betoni Oy:n johtotehtävissä. Teollisuusneuvoksen arvonimen Väänänen sai 2008.
Bø blad

Bø blad on norjalainen paikallislehti, joka ilmestyy Midt-Telemarkin kunnassa Telemarkin läänissä. Lehden perusti entinen suurkäräjien puhemies Arne Kielland vuonna 1986, ja hän toimi myös sen päätoimittajana kuolemaansa asti vuoteen 2003. Aiemmin alueen paikallislehtenä oli ollut "Telemarkingen", joka meni konkurssiin vuonna 1985. Bø blad ilmestyy paperisena kerran viikossa.
Bøn vanha kirkko

Bøn vanha kirkko () on Midt-Telemarkin kunnassa Telemarkin läänissä Norjassa sijaitseva kivinen pitkäkirkko 1100-luvulta.
Sauheradin kirkko

Sauheradin kirkko () on Midt-Telemarkin kunnassa Telemarkin läänissä Norjassa sijaitseva kivinen pitkäkirkko 1100-luvulta.
Onnenkäenkaali

Onnenkäenkaali ("Oxalis tetraphylla") on käenkaalien ("Oxalis") sukuun kuuluva kasvilaji, jota viljellään yleisesti koristekasvina. Laji on läheistä sukua "Oxalis deppei" -lajille, jonka monet kasvitieteilijät katsovat olevan samaa lajia kuin onnenkäenkaali.
Onnenkäenkaali on monivuotinen, noin 15 cm korkeaksi kasvava kasvi, joka muodostaa kasvustoja suikertavan juurakkonsa avulla.
Onnenkäenkaali kasvaa luontaisena Meksikossa, mutta sitä kasvatetaan koristekasvina eri alueilla ja paikoin se on villiytynyt koristekasvikarkulaisena luontoon.
Käyttö ja kasvatus.
Onnenkäenkaalia kasvatetaan koristekasvina ja se on helppohoitoinen kasvi, joka sopii maanpeitekasviksi. Kasvupaikkanaan laji suosii hiekkaista maaperää sekä lämmintä ja kuivaa kasvupaikkaa, joka on täydessä auringon valossa tai hieman varjossa. Suotuisilla kasvupaikoilla lajin kasvusto voi levitä melko nopeasti.
Onnenkäenkaalin lehdet, kukat ja juuret ovat syötäviä, joskin kasvi sisältää oksaalihappoa, joka antaa kasvinosille niiden happaman maun. Oksaalihapon vuoksi kasvinosia ei kuitenkaan tule syödä kerralla suuria määriä. Lehtiä ja kukkia voi syödä sellaisenaan ja kukkia voi käyttää koristeina esimerkiksi salaateissa. Juuria voi syödä kypsennettyinä ja ne sisältävät tärkkelystä, joskin heikosti.
Sørlandin rata

Sørlandin rata () on Norjan rataverkkoon kuuluva rautatie, joka kulkee Drammenista Kristiansandin kautta Stavangeriin. Rataosan pituus on 549 kilometriä ja se valmistui vaiheittain vuosina 1920–1944.
Henry Plumb

Henry Plumb (27. maaliskuuta 1925 – 15. huhtikuuta 2022) oli brittiläinen maanviljelijä, paroni ja konservatiivipuolueen poliitikko. Hän oli Euroopan parlamentin puhemies 1987–1989; ainoa britti, joka on hoitanut tätä tehtävää.
Plumb oli Britannian maanviljelijöiden keskusliiton puheenjohtaja, joka valittiin EU-parlamenttiin 1979 ja jatkoi siellä 20 vuoden ajan vuoteen 1999. Hän oli intohimoinen maanviljelijöiden aseman puolustaja, joka piti asiaa esillä myös Britannian ylähuoneessa.
Zig

Zig on yleiskäyttöinen ohjelmointikieli, jonka on kehittänyt Andrew Kelley.
Kielen tavoitteina on käytännönläheisyys, suorituskyky, turvallisuus ja luettavuus. Kielen ABI on yhteensopiva C-kielen kanssa.
Kielessä ei ole piilotettuja vuonohjausta, funktiokutsuja, muistivarauksia eikä makroja. Tavoitteena on ohjelmakoodin luettavuus ja ylläpidettävyys.
Kieltä on kuvattu matalan tason järjestelmäohjelmointiin käytettäväksi kieleksi, jota voidaan käyttää C-kielen käyttökohteissa ja sisältää vastaavia ominaisuuksia.
Esimerkki.
"Hello, World" -esimerkki Zig-kielellä:
const std = @import("std");
pub fn main() void {
 std.debug.print("Hello, world!\n", .{});
Svit

Svit (’Maailma’) oli ukrainalainen sosialistinen kuukausilehti, joka käsitteli kirjallisia, poliittisia ja tieteellisiä aiheita. Se ilmestyi Lvivissä tammikuusta 1881 syyskuuhun 1882 ja oli tarkoitettu edistykselliseksi panukrainalaiseksi keskustelufoorumiksi. Lehden kustantaja ja päätoimittaja oli Ivan Belei, mutta tosiasiallinen päätoimittaja ja pääasiallinen kirjoittaja oli Ivan Franko. Franko julkaisi lehdessä jatkokertomuksena romaaninsa "Boryslav smijetsja" (’Boryslav nauraa’) ja runoja, yhden kertomuksen sekä poliittisia, kirjallisia ja etnografisia artikkeleita. Lehden poleemisissa ja satiirisissa artikkeleissa arvosteltiin galitsialaisia populisteja ja tuomittiin venäläismieliset. Tuolloin epäsuositun radikaalin politiikkansa ja foneettisen ortografian käytön vuoksi "Svit" sai vain noin 150 tilaajaa. Itävallan viranomaiset ottivat haltuunsa numerot 4 ja 13, ja lehti lakkautettiin 21 numeron jälkeen. P. Babjakin laatima "Svitin" hakemisto ilmestyi Lvivissä vuonna 1970.
Egon Klepsch

Egon Alfred Klepsch (30. tammikuuta 1930 – 18. syyskuuta 2010) oli saksalainen poliitikko. Hän oli Euroopan parlamentin puhemies 1992–1994.
Mitja Lepistö

Mitja Lepistö (s. 9. helmikuuta 1992 Vantaa) on suomalainen laulaja ja lauluntekijä. Hänen tunnetuimpia yhtyeitään on punkyhtye Kirkkovene, jossa hän laulaa ja soittaa kitaraa.
Vuonna 2017 hän osallistui Idols-laulukilpailuun.
Hänen äitinsä on käsikirjoittaja, radiojuontaja ja koomikko Tiina Lepistö.
Carbon (ohjelmointikieli)

Carbon on kokeellinen ohjelmointikieli, joka on suunniteltu yhteensopivuuteen C++:n kanssa. Syynä kieleen sanotaan C++:n yleisyys suorituskykyä vaativissa kohteissa, mutta samalla C++:n parannuksien kehittämisessä on vaikeuksia. Carbon ei peri suoraan C- tai C++-kielistä vaan aloittaa puhtaalta pöydältä. Google julkaisi kielen heinäkuussa 2022. C++:n pulmaksi sanotaan tekninen velka, joka on seurausta taaksepäin yhteensopivuudesta olemassa olevan ohjelmakoodin kanssa. Toisaalta C++:aa sanotaan liian monimutkaiseksi.
Carbonin eduiksi sanotaan C++:aa vastaava suorituskyky, saumaton yhteensopivuus C++:n kanssa, lempeä oppimiskäyrä, vastaava ilmaisukyky ja skaalautuvuus.
Esimerkki.
"Hello, world" -esimerkki Carbon-kielellä:
package sample api; 
fn Main() -&gt; i32 {
 Print("Hello, world!");
 return 0;
Vastaava ohjelma C++-kielellä:
int main(){
 std::cout « "Hello, world!";
 return 0;
Maankäyttö

Maankäyttö on käsite, joka käsittää kaikki tavat, joilla ihmiset käyttävät maata hyväkseen. Maankäyttöä koskevat useat lait, jotka koskevat muun muassa liikennesuunnittelua ja rakentamista.
Maankäytön luokittelu.
Maankäyttöä luokitellaan ja tilastoidaan eri maissa eri tavoin. Yhteistä on pääjako rakennettuihin maihin, rakentamattomiin maihin ja vesialueisiin. Monissa maissa alaluokitus keskittyy maan peitteeseen, kun Suomessa vallitsee taloudellisen toiminnan näkökulma. Suomesssa hierarkkisen järjestelmän ylimmällä tasolla on kahdeksan luokkaa. 
Euroopassa on 1980-luvulta alkaen kehitetty yhteistä CORINE (Coordination of Information on the Environment) luokittelua. Uusimmassa versiossa maankäyttö on jaettu 44 eri luokkaan. Corine-luokittelu on monien eurooppalaisten ympäristöpalveluiden perustana. Se uusitaan kuuden vuoden välein.
Maankäyttö metsissä.
Maankäyttöön kuuluu myös metsätalous ja metsien virkistyskäyttö. Pohjoismaissa metsätalouden maankäytön mallina on käytetty yleensä luonnonmetsiä, kun taas Etelä-Euroopassa ja trooppisilla alueilla mallina on ollut peltoviljelyn maankäyttö. Metsien virkistyskäyttöön kuuluu luonnossa liikkuminen, metsästys, sienestys ja marjastus. Metsien hyötykäyttöä on myös porotalous.
Maankäyttö maataloudessa.
Maatalouden maankäyttöä suunnitellessa huomioon otettava seikkoja ovat taloudelliset ja ympäristön suojeluun liittyvät seikat. Euroopan komissiossa maatalouspolitiikka pyritään kehittämään sellaiseksi, että se sopii yhteen ympäristön kannalta kestävien periaatteiden kanssa.
Maankäyttö rakentamiseen.
Maankäyttöä rakentamiseen suunnitellaan maaseudulla maakuntakaavoitusten avulla. Kaupunki- ja taajama-alueilla alueiden käyttöä rakentamiseen suunnitellaan asemakaavoituksen avulla. Maakuntakaavoitus koskee paitsi maanomistajia, myös viranomaisia ja kuntia. Kaavoituksissa otetaan huomioon muinaisjäännökset ja muut kulttuuriympäristön arvokkaat kohteet. Huomioon otettavia seikkoja ovat myös maisemalliset seikat.
Maankäyttö ja liikenne.
Maa-alueiden käyttöä liikenneväyliin ja muihin liikennöintiin tarvittaviin alueisiin suunniteltaessa on otettava huomioon kaupunkiympäristön eri alueiden toiminnalliset seikat ja muut kulttuuriympäristöön liittyvät seikat. Huomioon otettavia asioita ovat ihmisten viihtyvyys ja ympäristönsuojeluun liittyvät asiat.
Perttu Puro

Perttu Puro (s. 1971) on Tradekan toimitusjohtaja. Puro on työskennellyt Tradekan toimitusjohtajana vuodesta 2012 alkaen, jota ennen hän oli vuosina 2007–2013 osuuskunnan hallintojohtaja.
SDP:läinen Puro toimi vuosina 2005–2007 liikenne- ja viestintäministerien Leena Luhtasen ja Susanna Huovisen valtiosihteerinä. Aiemmin hän toimi liikenne- ja viestintäministerin erityisavustajana, oikeusministeri Johannes Koskisen erityisavustajana ja SDP:n eduskuntaryhmän sihteerinä.
Puro valmistui vuonna 1996 valtiotieteiden maisteriksi ja vuonna 1999 oikeustieteen kandidaatiksi Helsingin yliopistosta.
Yksityiselämä.
Puro on naimisissa ja hänellä on kolme lasta. Hänen isänsä on muun muassa Ilmarisen toimitusjohtajana ja sosiaali- ja terveysministeriön kansliapäällikkönä työskennellyt Kari Puro.